
Metodele mele de istorie universală ridică în fiecare mo- 
ment, prin studierea adevăratelor condiții de viață din centrul 
si apusul Europei,— condiţii care sunt prezentate de multe ori, 
din necunoaşterea, sau reaua interpretare a izvoarelor, întrun 
chip manifest greşit, aşa încât este o întreagă refacere a 
istoriei Europei, care nici măcar n'a început încă—, mai multe 
"probleme în care este vorba și de poporul românesc, de 
rostul lui în lume și în această parte a lumii care îl intere- 
sează mai mult si care este Europa cu civilizația ei deosebită, 
` din care, din nenorocire, felul obișnuit de a trata istoria 
universală ne exclude aproape cu desăvârşire. Și adaug că 
împotriva acestei excluderi, care continuă chiar când noi, 
prin lucrări în limbi străine, reclamăm dreptul nostru, este 
fără îndoială o neapărată datorie pentru noi să protestăm, 
să ducem mai departe lupta, pentru ca să apărem sl noi în 
mijlocul acţiunii comune a naţiunilor europene, de când a 
ieșit civilizația asa cum o avem și, în împrejurările de acum, 
câtă o mai avem. 

Multă vreme, noi nu căutam o altă legătură cu această 
lume, pe care uneori am și influențat-o și de care am fost 
influențați foarte dese ori adânc, decât aceea a modelor pe 

care le-am primit, a instituțiilor pe care le-am împrumutat, 
a loviturilor pe care le-am suferit, a apăsărilor sub care am 
stat. | 

Doar, în epoca romantică, în care ne plăcea să legăm 
totul de vechea Romă, ai cării continuatori am fi vrut să 
fim, până la ultimele amănunte de instituții și de moravuri 
si până la cele mai neînsemnate din superstițiile populare, 
se stabilia o legătură, care ni plăcea, dar care trebuia stabilită 
altfel, cu vremurile romane ale Imperiului, şi, mândri de 
ceeace am căpătat de la civilizația franceză, puneam alături 
de aceasta, cu o satisfacție deosebită, revoluția în forme și 
în spirit, în forme mai mult decât în spirit, pentru care am 
părăsit așezăminte ieşite din desvoltarea noastră organică 
firească, pentru a primi în loc ceeace la punctul de origine 
adesea ori începuse a fi ceva veșted sau cu totul perimat, 
pentru ca să aşteptăm pe urmă, când în Apus se producea 
un gând nou, cum este cazul cu fascismul, cu hitlerismul și 
înainte de ele cu socialismul, mergând până la comunism, 
să aşteptăm, zic, ca în acele lumi să se ivească formule noi, 
pentru ca imediat să ne aruncăm lacomi asupra lor, pără- 
sind şi ultimele rămăşiţe, care putuseră scăpa, ale produsului 
nostru propriu. 

Atunci când am început a concepe istoria poporului nostru 
ca o unitate organică şi ca o semnificație morală, s'a introdus, 
din fericire, și un alt punct de vedere. Privind în jurul nostru, 
numai în jurul nostru, la popoare cum sunt acelea din Pe- 
ninsula Balcanică, afară de Greci, cari au păstrat cu toată ` 
credința iubirea lor pentru tradițiile antice, s'au însuflețit de 
dânsele din veac în veac, pregătindu-şi renașterea națională, 
ținând seamă deci numai de popoarele slave care, îndată după 
năvălirea turcească, şi-au pierdut individualitatea națională 
şi care, fără oraşe care să-și fi continuat viața antică și 
medievală, au ajuns să fie numai niște aglomeraţii de țărani 
conduşi de preoţii lor şi lipsiți în acelaşi timp de o clasă 
nobilă cârmuitoare și de o luminătoare clasă de cărturari, 
am ajuns la cunoștința că aceşti oameni au avut ce să împru- 
mute dela noi şi am stabilit, de şi nici până acum pe deplin, 
partea pe care o avem în susținerea religioasă, culturală, mai 

târziu revoluționară şi în general politică, a acestor vecini, 
cari foarte adesea ori mau răspuns, așa cum știe toată lumea, 
la larga binefacere, la generoasa sprijinire de care s'au împăr- 
tășit din partea noastră, și ca oaspeți, pe malul stâng al Dunării, 
de-a lungul câtorva veacuri. N'am uitat nici ceeace datorește 
unor elemente plecate din Moldova sau din 'Țara-Românească, 
pe vremea lui Dimitrie Cantemir si a lui Vodă-Brâncoveanu, 
Rusia lui Petru-cel-Mare, care se afla, precum o arată și 
mărturia lui Neculce însuși, care desigur că nu era un erudit, 
pe o treaptă de viață socială şi intelectuală cu totul coborîtă. 
Oricine a cercetat în amănunte epoca Țarului Petru și 
acțiunea naivă, sălbatecă a acestui reformator, a a putut să 
se încredințeze de marea deosebire ce exista pe acea vreme 
între Moldova, care i-a dat atâţia cărturari, și între o țară 
care ieșia din adâncul evului mediu răsăritean ca să se 
arunce avid asupra unei culturi pe care, din deceniu în deceniu 
și din secol în secol, n'a putut s'o înțeleagă în deajuns ca 
să-și poată însuşi în adevăr o parte esențială dintr însa. 
Dela un timp, cercetarea stăruitoare, datorită unei întregi 
şcoli care pleacă dela d. loan Andrieşescu, la care sa 
raliat pe urmă entusiasta trudă a lui Pârvan si opera metodică: 
a elevilor săi, a schimbat punctul de vedere asupra raportu- 
rilor noastre cu alți oameni, măcar pentru epoca preistorică. 
Sa văzut din ce în ce mai clar, ajungându- -se şi la posibili- 
tățile de sinteză pe care le-am încercat în cel dintâi volum 
din « Istoria Românilor » a mea, încă așa de puțin înțeleasă 
şi ținută în samă, că pe locurile unde ne aflăm noi n'a fost 
o barbarie, care să fi aşteptat miraculoasa influență a Romei 
ca să se transforme întrun capitol al istoriei antice. Din 
potrivă, la noi ca şi dincolo de Dunăre, ba chiar, prin anu- 
mite regiuni, în condiții mult mai înaintate decât acolo —, și 
nu trebuie să uităm o anumită cumunitate cu civilizația 
Europei centrale, zisă când dela Hallstatt, după locul unde 
s'a găsit manifestarea ei mai strălucită, când, alte ori, « civili- 
zaţie ungurească», din cauza Statului care mai târziu s'a aşezat 
acolo şi carenu are niciun fel de legătură cu civilizația pre- 
istorică — a existat o strălucită civilizație de artă, mai ales în 
domeniul ceramicei, a cării influență s'a întins până departe. 


1 : V , 

Unde se credea in sesul muntean, in jurul chiar al capitalei 
românești, că n'a fost odinioară aproape nimic, cercetări ca 
ale d-lui Dinu V. Rosetti au scos la iveală un tip special 
de cultură, care se deosebește prin simţul deosebit al frumuseţii, 
iarăși în acest domeniu al vaselor. Stabilindu-se relaţii care 
se impun dela sine si care uneori au fost asa de întinse, încât 
Pârvan credea că din munții dacici a putut să ajungă aurul 
până în Asia Mică si să servească pentru fabricarea obiec- 
telor de artă într'una din 'Troile suprapuse, s'a putut înțelege 
că acele admirabile vase ateniene, în care este o întreagă 
perioadă de stilizare, de reducere la tipuri abstracte, întocmai 
ca în regiunile noastre, nu sunt fără raporturi cu ceeace au 
făcut cei mai depărtați strămoşi ai noştri din ramura geto- 
dacică şi în general tracă. 

Olăria ateniană a trecut, potrivit cu spiritul rasei greceşti, 
la o vedere reală, întreagă şi armonioasă a vieții omenești 
şi chiar a naturii de care era încunjurată, dar, în ce privește 
formele înseși ale vaselor, ca în acea perioadă a celor din 
cimitirul dela Dipylon, este sigur că şi în acest domeniu, 
ca şi în atâtea altele în care Grecii nu sunt datornicii civili- 
zaţiilor orientale sí mai alesai minunatei civilizații cretane, 
nu s'a creat acolo ceva nou, ci așa-numiții barbari din Nord, 
cari sunt cuprinși şi în legenda Heraclizilor şi în creația 
cărturărească a așa-zişilor Dorieni, sunt cei dintâiu ctitori ai 
acestei arte, care a evoluat pe urmă alături de dânşii şi îm- 
potriva concepțiilor. lor. 

lată prin urmare lucruri câştigate pentru -a se vedea şi 
altceva decât ce am împrumutat dela alții, sau ce am dăruit 
altora. 


TI; 


Dar să-mi fie îngăduit a releva, pentru începuturile evului 
mediu, o altă manifestare a noastră, care trebue neapărat 
semnalată, oricât faptul acesta ar întârzia, din cauza necu- 
noștinții și a prejudecăților, să fie ținut în samă şi să se 
încorporeze astfel în istoria universală. 

Recenta broşură a d-lui Domanovszky, o colecţie de in- 
jurii ale unui necunoscător, dublat de un om fără cunoştinţa 

tonului în care se discută problemele științifice, broșură care 
` se răspândește, cum am primit ştirea acum în urmă, în chipul 
cel mai larg de Statul ungar, trimitàndu-se tuturor profesorilor 
de istorie dela toate Universitățile din Franța, între altele, 
adaug, printr’o curioasă potrivire, în acelaşi timp când anu- 
mite broşuri injurioase de aici dela noi ajung la aceeași adresă, 
arată că se mai păstrează în cercurile științifice interesate 
legenda pustiului românesc în părțile dela Dunăre și din 
Carpaţi. Se observă chiar, dela o bucată de vreme, o recru- 
descență a acestei păreri. In această privință, cazul d-lui 
Frederic Miller-Langenau, vicarul episcopiei săsești din 
Ardeal, este caracteristic. Intr'o bună carte de istorie a teri- 
toriului pe care stăm alături de Sasi, mai de mult decât 
Saşii şi într'o proporție neasămănat mai mare, carte tipărită 
în românește, d. Müller recunoștea că, la sosirea lor în aceste 
părți, Sașii au găsit o populație indigenă, dela care au căpătat 
cunoaşterea naturii în care se strămutau şi a mijloacelor prin 
care se putea apăra cineva împotriva primejdiilor ei. Au 
trecut câțiva ani numai, în Germania sa petrecut ce s'a 
petrecut, anumite planuri de influență, și peste hotarele Ger- 
maniei, sau desemnat, succese, mari au prins spiritele, ŞI 
iată că același autor, într'o lucrare recentă, publicată în limba 
germană, revine asupra acestei recunoașteri. 

Da, zice d-sa, este posibil să fi tost si Români în momen- 
tul când au apărut cei dintâiu coloni veniți din regiunile 
Moselei şi Rinului, dar aceştia nu erau altceva decât niste 
primitivi, cari puteau să deie ceva doar în domeniul costu- 
mului sau în altele învecinate cu dânsul. 

In ce priveşte adevărata stare a acestor mai vechi locuitori, 
d. Frederic Müller aduce înainte o măsură a lui Mateiaș 
Corvinul, atâtea secole după stabilirea Saşilor, în care se 
vede că regalitatea ungară, stăpână pe Ardeal, era obligată să 
ia măsuri stricte ca să împiedece pe ciobanii români de a 
strica ogoarele unei populații aşezate, care se ocupa cu agri- 
cultura, la care Românii nu s'ar fi împărtăşit aproape de loc. 

Dar iată că aceleași măsuri s'au luat în Italia, pentru a 
apăra câmpul de roade împotriya pästorilor, tot transhumanti, 
cari se coborau din Apenini, si aceasta nu înseamnă că 

întreaga populaţie italiană din secolul al XV-lea și al XVI-lea _ 
se găsia în faza pastorală. Și în cealaltă peninsulă latină, în 

Spania, drumul, așa-numita mesta, rezervat oilor şi ciobanilor, 
străbătea întregi regiuni de o agricultură înfloritoare, și iarăşi 
de aici nu se poate trage concluzia că orice Spaniol nu era 
decât un baciu, care umbla din loc în loc cu oitile şi cânii săi. 

Este adevărat că, împotriva părerilor permanente ale d-lui 
Domanovszky şi a celor noi ale d-lui Frederic Müller, comu- 
nicația, aşa de interesantă, pe care a făcut-o la Academie, 
acum două săptămâni, d. Sextil Puşcariu, creatorul hărții 
lingvistice a poporului românesc, a arătat că anumite cuvinte 
care se întâlnesc numai în părțile dela Nordul Carpaţilor, și 
anume în regiunea de Vest, unde am pierdut atâta teren pe 
care nu l-am ştiut reclama, până ce acum se ridică pretenţii îm- 
potriva noastră, dovedesc că în aceste părți a fost temeiul însuși 
al neamului românesc, ceea ce, de altminteri, se poate evi- 
denția şi prin faptul că, dacă Românii ar fi venit, după päre- 
rea d-lui Domanovszky, târziu din Peninsula Balcanică, ar fi 
trebuit să avem o populaţie mult mai numeroasă pe malul 
Dunării decât în Carpaţi, ceea ce nu s'a întâmplat, Și colegul 
nostru ni-a arătat și câteva dări de seamă, din care se vede 
că gânditorii apuseni au ajuns si ei. la părerea aceasta că 
Românii nu sunt niște oaspeți noi ai pământului pe care 
în sfârşit l-au câștigat, prin așa de mari jertfe. 

Ar fi de dorit ca filologii români să fie cu toţii de această 
părere, si astfel am fi scutiți să cetim articole ca acela, recent, 
al unui învățat profesor dela Universitatea din laşi, d. 
Oțetea, care declară fățiș 1) că este pentru teoria admigrării, 
adăugând că observaţiile, de multe ori de o manifestă rea 
credință, ale unor tineri filologi unguri sunt vrednice de ţinut 
în samă, cu atât mai mult, cu cât istoricii români ar fi adus 
pentru deslegarea acestei probleme un aport mult inferior 
celui adus de Unguri. 

Dar iată că un sir de cercetări pe care le urmez de aproape 
douăzeci de ani a arătat că în atâtea părți din Europa a 
fost, fără să se fi vorbit de un desertum și de o emigrare, o viață 


1) In Insemnări ieșene, 

țărănească neînsemnată în izvoare, în povestiri, în cronici, 
care corespunde cu desăvârşire vieții noastre de pe vremuri. 

Am studiat mai de aproape şi am prezintat rezultatele 
chiar aici la Academie, populația din văile Elveţiei. Și acolo, 
până la o anumită dată, deşi n'a fost nicio năvălire şi cetele 
barbare n'au pătruns în forma lor primitivă în aceste regiuni, 
aducând cu dânsele distrugerea, lipsește orice bază pentru a . 
se putea urmări istoric, aşa cum se face pentru epocile înain- 
tate, viața deosebitelor elemente naţionale care au trăit şi au 
colaborat în aceste părți. Am arătat acest paralelism helveto- 
roman în asa fel, încât nu văd cum s'ar putea contesta această 
asămănare, cu lipsuri care se pot explica şi cu realități care 
nu se pot tăgădui, trăind sub această lipsă de formă. 

Altădată, prin articole tipărite în reviste italiene, am do- 
vedit că şi poporul italian, în anumite regiuni, a trăit 
neştiut de istorie, în aceleaşi condiţii în care s'au găsit Românii 
din evul mediu. 

Nu este locul să mă întind din nou, în amănunte, asupra 
condiţiilor de viață care se constată, prin forme dovedite 
mai târziu; dar fără îndoială de o mare vechime, im regiunea 
dela Sudul Alpilor, prin părțile Friulului, către Udine. Am 
apăsat cu toată hotărîrea asupra formelor de alcătuire din 
Sardinia, care, sub atâtea raporturi, nu fac decât, într'o 
regiune așa de depărtată, să prezinte exact aceleași fenomene 
pe care le întâlnim la noi şi, deşi n'am avut plăcerea să văd. 
că aceste rezultate au întrat în cugetarea generală, totuşi, când 
atenția se va îndrepta asupra cercetărilor mele, nu văd. ce 
H sar putea opune. Scriind în mai multe rânduri, și într'o 
serie de conferinţe la Paris, despre începuturile Veneţiei, atât 
de romană în ce priveşte populaţia, atât de bizantină în ce 
priveşte formele superioare, pentru ca întrun târziu numai 
Italia să se întindă cu rosturile ei asupra teritoriului venețian, 
am învederat că Adunarea poporului, Sfatul cel mare, Sfatul 
e mic, Senatul nu sunt decât forme care se pot găsi și la 

. Cum de altfel, în acea Genevă care s'a adaus numai 
Dia la confederația svițeriană, oricine cercetează atribuțiile 
Adunării poporului, Consiliului mare, Consiliului mic și celor 
patru sindici va trebui să recunoască, și acolo, că în aceleași 





o 

împrejurări se desvoltă aceleași forme, şi nu știu care este 
numărul documentelor în care să se vorbească de cea mai 
veche Genevă a evului mediu, unde locuitorii de limbă fran- 
ceză de astăzi ar fi trebuit să vină din cine știe ce regiuni, 
de vreme ce documentele nu prea vorbesc de înaintaşii lor. 

Am urmărit în toată Italia, în cea de Sud mai ales, exis- 
tența unor comunități rurale de același caracter, și din ce 
în ce mai mult se lumina înaintea mea acest spectacol al 
vechii vieți româneşti, care, de altminteri, trăiește si azi, în 
instituții de care sufletul poporului nostru este legat, supt co- 
durile pe care le îngrămădim asupra lui. 

N'am avut materialul trebuitor ca să studiez, în ce pri- 
veşte clanurile din Scoţia, care s'au păstrat până în secolul 
al XVIII-lea, în formele cele vechi, şi ca organizaţie militară, 
o stare de lucruri pe care avem dreptul de a o apropia de 
starea de lucruri dela noi și, în general, cu toate contesta- 
tiile recente care au apărut în colecția de studii închinate 
d-lui Dopsch, întreagă situația din Marea Britanie, după 
părăsirea de legiunile romane, nu face decât să corespundă, 
după cum am arătat în volumul al doilea din « Istoria Româ- 
nilor », cu cea dela noi. Adaug în sfârşit că, acum în urmă, 
căzându-mi în mână o carte despre insulele din La Manche, 
care au o populație franceză de origine normandă, rămasă 
încă dela începutul secolului al XIII-lea în legătură cu An- 
glia, am constatat că şi acolo, în Guernesey, în Jersey, în- 
tâlnim forme de viață populară, — într'o regiune pe care 
regele Franciei, la anexarea Normandiei, o uitase şi pe care 
regele Angliei o administra din punct de vedere englez —, 
corespunzătoare cu aceste forme, pe care le-am urmărit, 
astfel, dela o regiune a Europei la cealaltă. 

Când s'au alcătuit Statele românești, am scos la iveală, 
pentru a întâmpina contraziceri care-şi corespundeau admi- 
rabil, de o parte, la Bulgari de distincția şi creşterea d-lui 
Mutafciev şi, de altă parte, la Români porniţi pe o tăgăduire 
de caracter personal, că oriunde Românii, trăind viaţa aceasta 
patriarhală, s'au găsit în margenea unui Stat organizat, acest 
Stat organizat i-a îndemnat, cum este firesc, la o alcătuire 
politică corespunzătoare. Pe malul drept al Dunării, foarte 

multă vreme au fost cetăți de caracter latin, care rezumau 
în ele, nu numai viața din această parte balcanică, dar și 
aceia ce nu putea să capete acest caracter pe malul stâng. 
Acum o lună de zile, spuneam că episcopatele dela Vidin 
şi Durostor nu sunt altceva decât episcopate ale Dunării și 
pentru un mal si pentru malul celălalt, și care au continuat 
această funcțiune, chiar după ce aceste cetăți, odinioară latine, 
s'au slavizat, impunându-ni, din cauza comunității necesare 
între cele două maluri, şi forma slavonă în Biserică și, cum 
Biserica era în legătură cu Statul, prin urmare şi în Stat. 
Stăruiu şi până acum în părerea că, în părțile Silistrei si ale 
Dobrogii de mai târziu, formaţiile care se constată, prin 
mai multe izvoare bizantine, nu pot fi acelea ale Pecenegilor, 
închişi în lagăre și străini de agricultură, si nici ale Ruşilor, 
o simplă ceată militară luată în serviciul Impăraţilor din 
Constantinopol; nu rămâne, prin urmare, decât a se admite 
Românii. 


III. 


Când s'a întemeiat Statul din Argeş, căruia i-a urmat pe 
urmă Statul moldovenesc dela Baia, nici Statul acesta nu 
reprezintă o formă izolată la sfârşitul evului mediu. El cores- 
punde, fără a se fi exercitat o influență, creațiilor țărănești 
care se întâlnesc în Elveţia, prin tovărășia, legată cu jură- 
mânt, a văilor svițeriene. 

Intro comunicaţie făcută aici, am arătat cum ceea ce erau 
Habsburgii acolo, împotriva cărora se făceau răscoale, era în 
părțile noastre regele ungar, pe care țărănimea aceasta liberă 
nu-l putea suferi ca stăpân. 

Dar nu numai că există contemporaneitate, corespondență 
şi mișcări paralele între noi și celelalte națiuni, mișcări care 
se înțeleg mai bine la noi prin aceste forme apusene, însă şi 
în Apus se pot înțelege mai bine ținându-se samă de formele 
noastre, dar la noi, în momentul creaţiei Statelor, s'a afirmat, 
înainte de a fi afirmat aiurea, principiul Statului modern, 
Statului national, legat de un anume pământ, moștenit din 
generaţie în generație şi dincolo de margenile căruia noi nu 

întelegem a ne întinde. Nu este la începuturile noastre o 
politică europeană, o mare politică internațională, de im- 
perialism întins peste mai multe națiuni, ci una de strânsă și 
strictă alipire la singurul pământ moștenit, noțiune care se 
continuă veac de veac, până în timpurile noastre, cum o 
pot înţelege uşor cei cari văd situația mai limpede și-și dau 
mai mult sama de care sunt drepturile și puterile noastre. 

In secolul al XV-lea, Europa apuseană se găsește încă în 
evul mediu. In lecţiile mele dela Universitate, eu afirm că 
formele evului mediu au trăit acolo până la Revoluţia franceză, 
că monarhia, așa-numită monarhie absolută este o iluzie, că 
ordonanțele regilor Franciei apar doar din când în când, că 
fiecare provincie şi-a păstrat obiceiurile, că forma com- 
plicată a sistemului fiscal sau judecătoresc, care a fost asa 
de criticată, nu se datorește unei greşeli a regilor, ci faptului 
că societatea era deprinsă a trăi în aceste forme, pe care nu 
voia să le schimbe si pe care a făcut foarte rău cine le-a 
schimbat printr'o biurocraţie abstractă, supt care nu mai este 
altceva decât mișcarea anarhică a unor mase care nu parti- 
cipă de fapt decât prin iluzii electorale la viața acelor țări. 
La noi, ca si la Turci, ideia romană s'a perpetuat: Statul a 
fost Stat, Domnul a fost Domn, legea a fost lege. Nimănui 
nu i-a fost îngăduit să se amestece în lucruri care nu-l privesc, 
atunci când este vorba de interesul general. Acesta a fost 
un popor guvernat dela început si care, din cauza aceasta, 
împotriva tuturor uneltitorilor, acceptă guvernarea, chiar atunci 
când ea nu satisface întru toate nevoile sale. 

Aici nu este un împrumut dela Bizanţ, de care noi ne-am 
despărțit atâta vreme, de si am fi dorit să-l avem, pentru 
că era roman, ci instinctul popular este păstrătorul, cum o 
arată limba și aşezămintele, al acestei tradiții romane. 

Suntem deci, supt raportul guvernării, mai sus decât cele 
mai multe țări din Europa. Cu instituţiile de acolo, Turcii 
ar fi trecut peste noi; dacă am rămas noi singuri si nu ne-am 
confundat, cum crede mai toată lumea, într'un fel de robie 
otomană, de care ne-am fi liberat în secolul al XIX-lea numai, 
aceasta se datorește faptului că eram o comunitate militară 
strâns legată, răspunzând la fiecare poruncă a Domnului. 

A venit Renașterea. Vedeţi din cartea pioasă a d-lui Teodor 
Bălan despre regretatul nostru coleg Dimitrie Onciul că el 
avea de gând, fie că într'acolo îl duceau propriile sale griji 
ştiinţifice, fie că era împins în legătură cu examenele nume- 
roase si grele pe care a trebuit să le treacă în calitate de pro- 
fesor bucovinean, că el avea de gând, zic, să se preocupe de 
influența Renașterii asupra noastră. 

Odinioară, tot aici la Academia Română, am arătat, şi în afară 
de întâmplătorul și cu totul anacronicul Despot, care n'a lăsat 
nicio moștenire în părțile unde l-a adus şi de unde l-a luat 
înapoi vântul, existența tipului « Principelui » lui Machiavel 
şi la noi, de si el era amestecat cu un sentiment religios 
sincer și adânc, care nu se întâlnește la «păgânii » din Italia 
acestui secol al XV-lea și al XVI-lea. Petru Rareș, Alexandru 
Lăpușneanu sunt întrupări caracteristice ale unei epoci în 
care ceea ce hotărăşte este virt, posesiunea tuturor mijloacelor 
de inteligență și de voință, sentimentul fiind exclus, care 
trebue pentru a birui cineva per fas et nefas. Dar, şi aici 
este originalitatea românească : găsim ceva care nu ni vine 
de nicăieri și aparține produsului nostru propriu. Nu primim 
formele fără a le cobori în esența însăși a ființii noastre, 
sau, altfel, formele acestea rămân la suprafață, având o 
valoare numai pentru observatorii superficiali. O oarecare 
libertate în ce priveşte religia noi am avut-o totdeauna, si 
religia aceasta însăşi a fost o formă cu totul specială a orto- 
doxiei. O religie de «popi», nu de episcopi, o religie de 
datini, nu de canoane, o religie de largă libertate, care a putut 
rezista tocmai de aceea stăpânirii ierarhice, neiertătoare în 
poruncile sale, a catolicismului apusean. Nu ni-a fost greu, 
deci, să trecem dela ideea creștină la ideea romană, fără a 
părăsi cu totul pe cea dintâiu, în momentul când această 
revoluţie s'a petrecut, iar Renaşterea, putem zice, n'a fost 
la noi un lucru luat dela alţii, deveniți învățători ai noștri, 
oricât, în ce priveşte scrisul, s'ar observa un împrumut, ci 
creştinismul nostru a fost în sensul roman, pe care l-a restau- 
rat Renaşterea. Cugetarea noastră n'a fost înlănţuită nicio- 
dată de orânduiri de caracter religios, ci, trecând peste toate 
formele, ia, potrivit cu rațiunea omenească, care nu este 

dusă însă până la rationalizåri si rationalism, îndreptările sale 
permanente. In această privință, Ureche, ca si Miron Costin, 
ca și Constantin Cantacuzino, sunt tipuri cu totul deosebite 
ale spiritului Renaşterii, aşa cum, pe fondul cel vechiu, care 
n'a fost înlocuit, ci numai altoit, se pot întâlni numai în 
locurile noastre si potrivit cu însușirile rasei. 


IV. 


Până și legăturile noastre cu Împărăția turcească, urmașă 
a celei bizantine, au căpătat un caracter cu totul particular. 
Este adevărat că între dinastia lui Osman si între emiratele 
din Asia Mică au putut să fie legături pe veche bază asiatică, 
pe care le putem interpreta ca fiind corespunzătoare cu ce 
se numește în Apus suzeranitate. 

Dar la creștinii din Peninsula Balcanică, oricât de mult 
situația Imperiului bizantin, la un anume moment, față de 
emirii deveniți sultani şi cu apucături regale, mai târziu im- 
periale, ar avea, prin îndatorirea de a merge la războiul ocro- 
titorului mai puternic și amenințătorului permanent, o asă- 
mănare cu situația Domnilor din 'Țara-Românească, sí ținând 
samă de faptul, care s'a putut constata uşor, cum o semnalam 
de multă vreme, că actele de supunere care s'au prezintat, 
la 1770, de boieri cari doriau să asigure o situație mai bună 
țării lor, n'au nimic autentic, ci sunt o fabricație a generației 
de atunci și în special a lui lenăchiţă Văcărescu, totuşi până 
la înțelegerea cu Mircea-Vodă a lui Mohammed I, înlocuitorul 
lui Musa, prieten și «frate» al Domnului muntean, nu se 
întâlnește niciun fel de învoială, scrisă sau nescrisă, cu o 
Putere creștină, având caracterul legăturii stabilite între 
această țară de jos a poporului românesc și între Statul cel 
nou, cu tendințe de organizare împărătească. Ceea ce se 
numește « tratatul » cu Veneţia, prin care se recunoaște Repu- 
blicii stăpânirea asupra unor anumite cetăți şi ținuturi din 
Grecia de astăzi, în schimbul unui dar anual, unui peşcheş, 
s'a stabilit după ce, renunțându-se la războiu şi dintr'o parte şi 
din alta, între cele două puteri, atât de puţin asămănătoare, a 

Turcilor năvălitori şi a apărării românești, a intervenit o 
convenție durabilă, care, bine înțeles, nu putea să fie nici 
ea un tratat, ci numai un privilegiu de grație, un act de 
iertare față de cineva care recunoaşte supremaţia Sultanului. 

In interpretarea însă, de-a lungul timpului, a acestui act 
dela începutul secolului al XV-lea se observă, în ciuda necon- 
tenitelor încălcări din partea unei lumi turcești din ce în ce 
mai amestecată și degenerată sub raportul moral, o largă 
tălmăcire, care arată şi ea putinţa de creație proprie a minții 
politice româneşti. 

Când, mult mai târziu, problema turcească a fost adusă 
înaintea Europei si rostul însuşi al Statului otoman era acum 
altul, interpretat după principii europene, noțiunea aceasta 
de « suzeranitate >, aşa de puţin obişnuită în epoca modernă, 
total deslipită de evul mediu, s'a impus forurilor Europei, 
de alminteri împreună cu actele plăsmuite, a căror auten- 
ticitate, așa de rare ori şi într'o formă așa de timidă se tăgă- 
duia de Turcii cei noi. 


Prin a doua jumătate a secolului al XVII-lea, în Europa 
întreagă s'a stabilit regimul de Curte, după exemplul lui 
Filip al II-lea, care, lângă imensa mănăstire a Escurialului, 
îşi avea cele câteva odăi în care a lucrat și multă vreme a 
tânjit de moarte, cu hotărîrea de a nu se așeza în Madridul 
vecin, care își datoreşte toată prosperitatea si împodobirea 
artistică Bourbonilor, veniţi mai târziu, în secolul al XVIII-lea. 
Ludovic al XIV-lea, fiu și sot de prințesă spaniolă, şi-a 
ridicat măreața reşedinţă dela Versailles pentru a cuprinde 
într'însa o întreagă lume trăind în jurul regelui și prin 
aceasta renunțând la toate rosturile de provincie, la toate 
amintirile de castel. Iar, după aceea, n'a fost prinț italian, și 
mai ales german, care să nu dorească să-și aibă, la o parte 
de vechiul oras de reședință, o astfel de strălucită casă de 
țară, unde să fie la adăpost de orice surprindere şi, tocmai 
prin izolare, să se ridice într'o lume de prestigiu extraordinar 
şi nenatural. 

Ţările noastre aveau, de foarte multă vreme, s'ar putea 
spune: chiar dela început, în jurul Domnului, o organizație 

de Curte, corespunzătoare vechii ierarhii bizantine, asa de 
respectată, care își are începuturile dela Constantin-cel-Mare. 
Intr'o recentă conferință, încă nepublicată, ţinută la Alba- 
Tulia, am pus față în față cu aceşti Domni încunjuraţi de acea 
ierarhie bine stabilită, fiecare avându-și rangul și insigniile și 
privilegiile deosebite şi imitând, într'o formă, oricât de sără- 
cită, strălucirea bizantină transmisă sultanilor otomani, pe 
prințul ardelean, care nu este de fapt decât şeful unei ordini 
de lucruri medievale, sprijinită pe deosebitele categorii con- 
stituționale, care se adunau din când în când într'o dietă, 
pentru a hotărî ceea ce se poate acorda, ca dări si contin- 
gente militare, acestui stăpân mai mult nominal al țării. 
Dincolo de munţi, acest mic monarh de rasă ungurească 
nu avea deci nici capitală, Alba-Iulia, vechiul nostru Băl- 
grad, neavând decât o legătură particulară cu Bâthoreștii, 
nici un număr de demnitari cari să-i stea necontenit la înde- 
mână, et fiind înlocuiți foarte dese ori cutot felul destrăini: 
clerici catolici din Ordinul Iezuiţilor, nobili de ţară veniţi 
întâmplător şi pentru câtăva vreme lângă un stăpân cu care 
aveau legături personale, aventurieri din toată lumea, scriitori 
de anale în latineşte. Tezaurul ardelean n'a existat niciodată, 
şi administrația deosebitelor părți ale țării era în sama unor 
organe, care fuseseră de multă vreme stabilite în evul mediu, 
pe baza privilegiilor acordate de regii de odinioară ai Ungariei. 
Oricât de mult cei doi Rákóczy ar fi exercitat, din cauza 
situației lor, și în legătură cu Apusul, din cauza amintirii 
vechilor «crai» ai Ungariei, pe cari îi înlocuiau în acest 
ultim refugiu al Statului oarecum naţional, oarecare hege- 
monie și dincoace de Carpaţi, dar odată ce aceștia au dis- 
părut, ce modestă este situația bietului Secuiu calic si des- 
prețuit de atâția dintre supușii săi, care a fost Mihai 
Apaffy, față de Domnia, pecetluită cu vulturul bicefal bi- 
zantin, a unui Șerban Cantacuzino, căruia gândul îl zbura 
drept până la moștenirea împărătească a strămoşilor săi ! 


La aceşti Domni ai Țării-Românești și ai Moldovei, pe 
lângă vechea tradiție bizantină, se adaugă în această vreme, ca 
un al doilea element de sinteză, tot ceea ce curtenii occidentali 

puteau să introducă, din noile obiceiuri ale lumii cato- 
lice. Dar peste amândouă aceste datine, asa de deosebite 
între dânsele, de şi tot Bizanțul era acela care influențase 
asupra strălucirii monarhiei spaniole, ea însăşi creând Curtea 
franceză din secolul al XVII-lea, era la noi un amestec, de 
cel mai mare interes, într'o altă sinteză strânsă, care nu sar fi 
putut realiza aiurea, între această măreție meşteşugită, arti- 
ficială și între cea mai veche tradiție de viață populară cu 
drept electiv, care se prelungia la Români din cele dintâi 
începuturi ale Statului, în tradiţiile, care n'au murit nicio- 
dată, ale unei tovărășii pline încă de vlagă. Astfel, Constantin 
Brâncoveanu, la Curtea căruia era un reflex al splendorilor 
bizantine și dela care plecau daruri pentru toate căpeteniile 
Bisericii ortodoxe, până în adâncul Asiei, la dânsul, care 
făcea să se tipărească lucrări în multe limbi pentru întrebuin- 
tarea bisericească şi folosul cultural al tuturor neamurilor 
răsăritene, puterea-i era datorită vointii manifeste a mulțimilor, 
cu ostașii în frunte, care l-au vrut Domn după moartea 
unchiului său, Șerban Cantacuzino. Și această alegere de ca- 
racter popular corespunde întru totul cu aceea din care a 
rezultat Domnia unui Constantin Șerban şi chiar cu Domnia, 
sprijinită pe o biruință de pribegi şi pe puterea unei clase mili- 
tare, a bătrânului Matei Basarab, fără să uităm alegerea de 
către boieri în munti, după moartea lui Mihai Viteazul, a lui 
Radu Șerban însuşi. Nicăiri nu se observă, prin urmare, ca la 
noi legătura între cel mai hotărît drept al tuturor categoriilor 
populaţiei de același neam si între formele cele mai strălu- 
cite ale vieții monarhice în aceeaşi proporţie ca la noi. Brân- 
coveanu nu poate fi comparat, supt acest raport, cu niciunul 
dintre stăpânitorii Europei centrale şi a Apusului. Atunci 
când apare încunjurat de Patriarhi si episcopi subvenționați 
de dânsul, după ce Vasile Lupu dominase si Biserica patriar- 
hală a Constantinopolului si aceea a Ierusalimului şi a Ale- 
xandriei, el este fără îndoială moștenitorul, ca drept creştin 
si cu misiune de a apăra legea comună tuturor ortodocșilor, 
al Impăraţilor din Constantinopolul de odinioară. 

Avem a face si aici, prin sinteză si adaptare, cu o creație 
românească, pe care n'o determină nicio influență exclusivă 

de aiurea si care, prin urmare, nu datoreste vietii generale 
a Europei formele sale. 


Cànd au apårut asa-numitii Fanarioti, pe cari am stiut 
să ni-i însușim foarte răpede, cum si aici de atâtea ori am 
dovedit-o, înlăturând prejudecata «naționalistă» că dela o 
bucată de vreme am. întrat într'o robie grecească, urmărind 
elenizarea, şi cu termen scurt, în toate domeniile vieții noastre 
publice şi ale culturii noastre, comparaţia care se impune 
pentru cine cunoaște istoria universală între Nicolae Mavro- 
cordat şi între mulți stăpânitori din Apus este cu totul în 
avantagiul lui. Din vechea viață antică, printr'o tradiție care 
n’a fost niciodată întreruptă şi care se întrupează într'o atmo- 
sferă de familie de o frumuseță deosebită, de o corectitudine 
absolută, expusă privirii cercetătoare a mediului încunjurător, 
care nu îngăduia scăpătări Domnului român de origine ame- 
stecată, în care nu lipseşte însă şi sângele vechilor monarhi 
români, de care mai ales este mândru acest om al unei târzii 
Renaşteri, Mavrocordaţii şi neamurile înrudite cu dânșii, 
Ipsilanteşti, Moruzești, Sutesti si celelalte familii domni- 
toare până la sfârşitul epocei așa-zise fanariote, au aceste ele- 
mente de viață morală si religioasă care lipsesc prea mult con- 
temporanilor din Apus, oricât de deplină ar fi fost indepen- 
denta acestora şi oricât de mare puterea lor. N'are decât să-și 
amintească oricine ce s'a petrecut la Curtea Franciei după 
dispariția în mijlocul blestemelor a lui Ludovic al XIV-lea, 
acea vremea Regentului, oricât de luminat, de bine intenționat, 
şi oricât sar face de mare locul calomniei evidente, să se o- 
prească la scenele de purtare neruşinată, la atitudinile cinice, la 
răspândirea, fără niciun fel de socoteală și de mustrare de cu- 
get, a banului public, la incapacitatea de a face să triumfe for- 
mule noi, la care s'a gândit acest regent Filip de Orléans, 
pentru a înțelege cât de adâncă era la noi pietatea față de cre- 
dința luată în batjocură din ce în ce mai mult în lumea aceasta 
apuseană, cu urmările ce se puteau aștepta, ca și spiritul de 
respect al celor tineri față de cei mai în vârstă, eticheta strict 
păstrată ca pe vechile vremuri bizantine, dorința de a se 
încunjura Domnul cu oameni aleși, luaţi din toate neamurile, 

din orașele săsești ca și din depărtata Italie si, mai târziu, din 
lumea artiștilor de pretutindeni, chiar din Geneva, având astfel 
tot ceea ce trebue pentru a prezinta, după obiceiurile cele 
mai vrednice de păstrat, monarhia în toate rosturile ei. 

Amintească-şi cineva de viața dela Curtea.regelui Frederic- 
Wilhelm I-iu, de groaznicele certuri de familie, de loviturile 
care cădeau grămadă asupra copiilor, de lipsa de orice sen- 
timent a fiului față de tată si de orice reservă în cruda 
răzbunare a tatălui față de încercările de independență ale 
fiului ; nare decât să cetească plângerile surorii lui Frederic 
al II-lea, markgrafina de Bayreuth, şi cu privire la familia 
în care se măritase și unde trebuia să-și apere soțul împo- 
triva pumnilor socrului, si la zgârcenia din propria ei familie 
de acasă, care o lasă neajutată până la primejduirea sănătății, 
n'are decât să cetească anumite scrisori ale lui Frederic însuși, 
în care este batjocura față de oricine, şi de cei cari în aparență 
îi stau mai de aproape; nare decât să-și închipuie, față de 
respectul care se acorda de soţii lor Doamnelor dela noi, 
soarta, așa de nenorocită, a nobilei femei care a fost soția 
lui Frederic si care şi-a trăit aproape toată viața într'o izolare 
asămănătoare cu aceea a unei temnițe, adăugându- -se la barba- 
rie şi desprețul cel mai nemeritat, pentru ca să guste pacea 
aşezată, bunele moravuri, grija de păstrarea cuviinţii în orice 
manifestare, la deosebitele familii domnitoare care s'au suc- 
cedat la noi. 

Ar merita reproduse, decât 'să fac astfel de comparații, 
cele câteva pagine în care Ungurul francizat şi așezat în 
Turcia, de Tott, descrie mediul familiar în care trăia Românul 
bizantinizat, coboritor din Basarabeni si Bucovineni din păr- 
tile cele mai modeste ale boierimii, Ioan Callimachi, la Con- 
stantinopol, unde el nu făcea, de altfel, decât să unească tra- 
dițiile cele mai bune de acasă cu ceea ce-i impunea această 
etichetă transmisă de-a lungul secolelor, care impusese tuturor 
barbarilor în vechiul Bizanţ. 


D. Ilie Minea a relevat cu dreptate că reformele lui Con-- 
stantin Mavrocordat în toate domeniile politice si sociale, 
urmând pe cele fiscale, cu sistemul de patru « şferturi », ale 


2 A. R. — Memoriile Secțiunii “Istorice. Seria III, Tom, XX, Mem. 20. 

tatălui sáu, nu vin de pe urma atmosferei «filosofice > din 
Apus, ci o precedează. De fapt, pe când curentul reformator 
era reprezintat prin criticile unui Giannone si opera de rea- 
lizări a unui Tannucci la Neapole, Domnul român a pus 
în execuțiune un întreg plan îndrăzneţ a cărui desăvârşire a 
fost oprită în parte numai de împrejurările defavorabile acțiunii 
aceluia pe care Lyonesul Flachat îl numește un « Petru-cel- 
Mare » fără mediul necesar. 


V. 


De câte ori răscoleşte cineva prin miile de mii de documente 
ale trecutului nostru, el nu se poate să nu fie lovit, în ce 
privește forma lor, de marea deosebire care există între cei 
cari le-au scris în capitalele românești sau în orașele de pro- 
vincie, ba până și în cutare sat unde se găsia încă un pisar 
cu grija bunei cuviințe si a eleganței, și între zecile de pagine 
formaliste, într'o limbă fabricată, pe care le prezintă țările 
apusene. Acolo, mecanizarea merge din ce în ce mai răpede 
către desăvârșire, pe când la noi nu lipseşte în cel din urmă 
răvaș, în cea mai simplă scrisoare de familie, luminată de o 
concepție religioasă si morală superioară, în actele de anchetă 
prezintate Domnului de boierii însărcinați cu lămurirea unui 
proces, care încep printr'un proemiu unde se recurge la 
ideile cele mai înalte pentru a explica donația făcută unei 
biserici sau unui credincios, o notă de viață reală, un senti- 
ment de duiosie, un element caracteristic pentru viață și 
gândire, o izbucnire de originalitate în fond și în formă. 

Toate acestea sunt, prin urmare, înnalte documente de 
acea omenie care caracterizează întreaga noastră viață. 


A venit Revoluţia franceză, care nu este altceva decât un 
fenomen general european, care s'a cristalizat la Paris, spri- 
jinindu-se pe lucruri venite din toate părțile, în concepţia, 
acum dominantă, a unei singure umanități, pretutindeni de 
aceeaşi formă. Imitaţia a: mers răpede dela un capăt al Europei 

la celălalt, și ceea ce era mecanic și abstract în Franţa a 
păstrat acelaşi caracter pretutindeni unde s'a introdus. Și cei 
cari aveau nevoie de liberare şi cei liberi de multă vreme au 
simțit un fel de datorie să rupă cu trecutul, să părăsească 
formele transmise de-a lungul veacurilor, pentru a adopta acele 
creațiuni franceze care nu sunt decât efluxul, în domeniul 
vieții publice, al unei filosofii pur formale. La noi, de și, 
întrun anumit mediu boieresc, sau la anumiți străini, pro- 
paganda franceză, de altfel destul de slabă, n'a putut să rămână . 
fără ecou, lumea nu s'a lăsat cucerită. Aceasta nu este un 
semn de inferioritate, ci încă o afirmare a unui suflet deosebit: 
Grecul Rigas, atâta vreme întrebuințat de boierul Brânco- 
veanu la Bucureşti şi amestecat în toate rosturile noastre, el, 
care şi-a căpătat în această Capitală munteană toată pregătirea 
culturală superioară, din care au ieşit poesii, realisări carto- 
grafice, proclamații, cu spiritul său internațional putea de- 
veni un iacobin revoluționar. La Români, la cari noțiunea 
de revoluţie echivalează cu sfărâmarea de ordine si lipsa 
de bună cuviință, succesul n'a putut să fie atins și, ca si în 
timpul Marelui Războiu, fată de propaganda bolșevică, făcută 
prin armata de zeci de mii de oameni care stăpânia Iaşul, 
şi mulțimea neştiutoare si cercurile mai înalte, accesibile totuși 
la orice curent de cultură, au dat din umeri înaintea exageră- 
rilor unei doctrine, care, îndată ce trece de o anumită măsură, 
nu mai poate avea legături cu sufletul nostru. 

Dar aceasta n'a împiedecat, pe o vreme când, după domi- 
nația lui Napoleon, țări cum este Franța și atâtea regiuni care 
făcuseră parte din ordinea napoleoniană nu știau cum să 
strângă, din amintirile mai vechi și din realizările de ieri, 
elementele necesare pentru o Constituţie, catoată clasa noastră 
boierească, í în refugiile dela Braşov, dela Cernăuţi, dela Chi- 
şinău, în fața revoluției greceşti, să nu se gândească la altceva 
decât la crearea noului statut modern al Statului român. 
Această frământare de idei a dus pe urmă, în legătură cu 
interesele Ruşilor, cari voiau s'o mențină în anumite margeni 
şi s'o întrebuințeze pentru scopurile lor, la acel Regulament 
Organic, care, cu toată presidenția lui Chiselev, este totuși 
o creatie originală a poporului român. 

Dar pe vremea aceasta Apusul trăia în plin romantism. 
In literatură, în artă, în cugetare, în viața publică, în tendinţile 
de viitor domnia o înfloritoare anarhie, un entusiasm care 
nu suferia niciun frâu. Ne-am împărtășit fără îndoială și 
din această viață nouă a țărilor celor mai înaintate în cultură, 
dar la noi s'ar căuta în zădar, în literatură, în modestele mani- 
festaţii artistice, în viața de familie, asa de criticată de călă- 
torii apuseni cari nu cunoșteau bine lumea noastră şi uitaseră 
puțintel lipsurile de acasă dela dânşii, în îndreptările spre 
viitor ale vieţii de Stat, nimic din interesantul şi coloratul 
exces, în care cădea, de multe ori, această tendință de răstur- 
nare si de nouă creație spontană, în afară de realitate, a 
romantismului. Sunt așa de aşezaţi revoluționarii noștri, încât, 
şi atunci când boierimea din laşi a vrut să dea o altă interpre- 
tare Regulamentului Organic, supt conducerea generației lui 
Kogălniceanu, şi când, la București, studenţii întorși dela 
Paris au vrut să dărâme protectoratul rusesc, doar întâmplător 
dacă, într'o îmbulzire, s'au văzut câteva picături de sânge. 
Nu s'au ridicat niciodată eșafoduri la noi pentru ideile poli- 
tice şi se numără pe degete atentatele săvârşite împotriva 
stăpânitorilor. 


Numai o parte dintre Români trăiau în cele două State care 
s'au reunit la 1859, prin silințile boierilor și intelectualilor, 
fără nicio violență şi fără niciun scandal, fără nicio jignire 
adusă acelora ale căror idei au fost învinse şi interesele în- 
călcate. Afară de hotarele țării libere, milioane de Români 
„erau  înstrăinați. Pentru liberarea națiunilor apăsate câte 
„crime n'au fost săvârșite de tineri înflăcărați, de conspiratori 
“reuniți în societăți, de agitatiile subterane si, din partea 
guvernelor, câte spânzurători n'au fost ridicate, câte gloanțe 
n'au fost trimese mulțimilor ieşite în stradă! 

De așa ceva este scutită nobleța vieţii noastre contemporane. 

In urmărirea, prin cărți, prin propagandă de idei, prin 
trezirea de sentimente, a dreptului nostru național, care a 
învins prin asa de mari sacrificii în timpul Marelui Războiu, 
noi n'am întrebuințat nici pumnalul asasinului, nici bomba 
complotistului, și niciunul din guvernele care stăpâniau, și cu 

câtă asprime, elementele supuse ale neamului românesc n'a 
trebuit să meargă cu mijloace de represiune, necontenit 
întrebuințate aiurea, împotriva revoltei., 


A venit un timp de idei sociale, pentru toată lumea. Cele 
mai ciudate închipuiri de reformă au răsărit pretutindeni. 
Confuzul Saint-Simon a devenit un zeu pentru saint-simonienii 
săi şi Fourier şi-a organizat falnsterele, pe când filosofia lui 
Auguste Comte a crezut că elimină pentru totdeauna tot ce 
este metafizică, tot ce se ridică mai presus de săltarele unei 
cugetări aristotelice, împărţită în capitole si paragrafe, şi eco- 
nomismul lui Michel Chevalier a stârnit în mintea abstractă 
a lui Karl Marx planul unei întregi societăți, aşezate pe o bază 
care înlătură concurența individuală şi nu răsplătește meritele 
osebite, neţinând samă de nimic care să ajute individual, în 
sufletul oamenilor. La noi fourierismul s'a mărginit la în- 
cercările dela Scăieni ale boierului Bălăceanu, în care adepții 
au fost aleşi mai mult din ţigănimea locală, socialismul de 
import n'a trecut de margenile unor cercuri de intelectuali 
“şi de agitatori politici decât pentru a ispiti câteva suflete 
simple din rândurile muncitorilor. 

Dar, când marea problemă socială a noastră, aceea a îm- 
proprietăririi țăranilor, s'a impus, ea şi-a căpătat, după răscoa- 
lele puse la cale de agitatori în mare parte străini, o soluție 
dreaptă, prin cedarea de bună voie, în chipul cel mai generos, 
pentru o despăgubire de nimic, din partea proprietarilor, a 
unui pământ pe care îl recunoșteau că odinioară l-au căpătat, 
prin mijloace, mai mult de părăsire decât de constrângere, 
din mâna țăranilor, vechi moştenitori ai acestei brazde. 


Am vrut să amintesc aceste manifestări de spontaneitate 
creatoare, într'o vreme când din nou se crede că de aiurea 
avem să împrumutăm formele cele noi ale vieții noastre, 
pentru a arăta ce mare greşeală se face, nu numai față de 
nevoile noastre de astăzi, dar față de datoria, pe care o avem, 
de a păstra neatinsă o moştenire de bun simț si de ordine, 
care reprezintă partea cea mai prețioasă din întreaga noastră 
viață națională. 

